
Az óvodai-iskolai átmenet a fejlődés logisztikus-életciklus modelljében

A kis- és középső gyermekkor nemcsak fejlődési szakaszváltás: a nevelés intézményi területe, formái, jellege is megváltozik – az óvodából az iskolába kerül át. A markáns szociális váltás felerősíti a biológiai és kognitív fejlődési szakaszok közötti különbségeket, ezáltal nem csupán a kisgyermekkor és az iskoláskor sajátosságai állnak a nevelés fókuszában, hanem a két fejlődési szakasz közötti átmenet is. Az óvodai-iskolai átmenet nagyon komoly pedagógiai-nevelési témává vált az elmúlt időszakban, és nagy vitát is kiváltott, főként a tekintetben, hogy az átmenetet az óvodai vagy az iskolai nevelés-fejlesztés szempontjai határozzák-e meg alapvetően, és milyen stratégiai-fejlesztési feladatok állnak a nevelés középpontjában.
 
Jelen tanulmány célja, hogy az óvodai-iskolai átmenet értelmezését és nevelési következményeit stratégiai és fejlődési fázisok kölcsönhatása problémájaként tekintse át. Módszere a meglévő, a témában releváns, több tudományterületen összegyűlt kutatási anyag modellezése a logisztikus és az életciklus függvények által leírt törvényszerűségek szintézise alapján. A társadalmi-gazdasági akárcsak a pszichológiai és pedagógiai szakirodalom már régóta ismeri és használja a fejlődés logisztikus megközelítését, akárcsak az életciklus modellt. Mindegyiknek leírták már az előnyeit és hátrányait. A két megközelítés szintetizálása azonban olyan új lehetőségnek tűnik, amely a két gondolatkör hátrányai közül néhányat felold, előnyeiket egyesíti, nagymértékben gazdagítja az eddigi elemzési-előrejelzési kereteket, és számos új következtetést kínál.



